v težavah zaradi tete

Dragi dnevnik!

Preživljam težke trenutke, ker gre v naši družini vse narobe. Težave povzroča teta, ki ima hudo obliko depresije in je zato pogosto živčna in celo nevarna. Miru ni več. Oče in mama se bolj pogosto kregata in sploh ne najdemo več pravih besed. Tudi družinska srečanja so manj pogosta, saj prostega časa ne namenimo več drug drugemu, temveč se rajši vsak posebej zateče v svoj kotiček. Teto imam sicer rada, vendar se mi zdi, da njen odnos do nas in skrb, ki jo moja starša namenjata njej, našo družino razdira. Bojim se, da bo moja sestra, ki je še majhna, nosila neprijetne spomine s seboj v življenje. So dnevi, ko mi je težko pri srcu. Kaj naj storim?

nesoglasje v družini

Sva sestri, stari 12 in 15 let. Imava še dve sestri, ena ima 6 in druga 18 let. V naši družini ni soglasja. Starejša sestra, ki jo podpira njen fant, nima nobenega razumevanja. Vse hoče samo zase in vsi bi ji morali vedno ustreči. Najbolj prizadeta je sestrica, ki zelo čuti, da je mama žalostna. Mamo obremenjujejo tudi družinski problemi v zvezi s staro mamo in strici. Kaj naj storim?

preveč verna družina

Stara sem 14 let in imam velik problem. Moja družina je zelo verna in pripada zelo goreči cerkveni skupini. Kadar kaj vprašam, mi starši odgovorijo z izrazi, izposojenimi od njihovega vzornika ali skupine. Toda zunanji svet je drugačen in meni ne uspe uresničevati tega, kar mi govorijo starši. Tako sem prišla do točke, ko nič več ne sprašujem in delam po svoji glavi. Kaj naj storim?

brat me preganja

Star sem 14 let. Rad bi, da ne bi več prenašal grdega ravnanja, klofut in žalitev mojega starejšega brata. V vsem mu ustrežem, včasih mu moram prinesti celo copate, in pa mi vrača, kakor sem napisal. Starša se na to ne odzivata. Kaj naj storim?

rada bi se pogovarjala z mamo

Sem petnajstletno dekle. Imam mamo, ki ji ne morem povedati prav nič, ker mi ne zaupa. Tako rada bi ji zaupala, kaj delam, vendar vedno dobim občutek, da me ne posluša dobro, niti ne razume. Bojim se celo, da bi me zaradi česa, kar bi ji povedala, kaznovala. Želim si pristen, spoštljiv in ljubeč odnos z mamo. Kaj naj storim?